22.8.2023.
HR
Službeni list Europske unije
L 207/3
(14)
Komisija je ujedno pri pokretanju postupka na internetu objavila upitnike za proizvođače izvoznike, nepovezane uvoznike, korisnike i proizvođače iz Unije.
Isto je tako podnositeljima pritužbe poslala upitnik o makroekonomskim podacima.
Upitnici su stavljeni na raspolaganje i nepovezanim uvoznicima i korisnicima na istoj internetskoj stranici GU-a za trgovinu (9).
(15)
Sve strane pozvane su da u rokovima utvrđenima u Obavijesti o pokretanju postupka iznesu stajališta, dostave informacije i pruže popratne dokaze.
Zainteresirane strane imale su usto priliku dostaviti primjedbe na pokretanje ispitnog postupka i zatražiti saslušanje pred Komisijom i/ili službenikom za saslušanje u trgovinskim postupcima.
1.7.
Odabir uzorka
1.7.1.
Odabir uzoraka za proizvođače izvoznike u NRK-u (16)
U Obavijesti o pokretanju ispitnog postupka revizije zbog predstojećeg isteka mjera Komisija je navela da bi mogla provesti odabir uzorka proizvođača izvoznika u skladu s člankom 27. osnovne uredbe.
(17)
Kako bi odlučila je li odabir uzorka potreban i, ako jest, kako bi odabrala uzorak, Komisija je od svih proizvođača izvoznika u NRK-u zatražila da dostave informacije navedene u Obavijesti o pokretanju postupka.
Nije se javio nijedan proizvođač izvoznik.
(18)
Uz to, Komisija je zatražila od Misije NRK-a pri Europskoj uniji da utvrdi ostale proizvođače izvoznike koji bi mogli biti zainteresirani za sudjelovanje u ispitnom postupku, ako postoje, i/ili da stupi u kontakt s njima.
Međutim, nije dobila odgovor.
(19)
Komisija je stoga obavijestila tijela NRK-a da zbog nesuradnje pri ispitivanju nastavka ili ponavljanja subvencioniranja namjerava upotrijebiti raspoložive podatke u skladu s člankom 28. osnovne uredbe.
Tijela NRK-a nisu odgovorila.
1.7.2.
Odabir uzorka proizvođača iz Unije (20)
Komisija je u Obavijesti o pokretanju ispitnog postupka revizije zbog predstojećeg isteka mjera navela da je odabrala privremeni uzorak proizvođača iz Unije.
Komisija je odabrala uzorak na temelju reprezentativnosti u smislu obujma proizvodnje i prodaje istovjetnog proizvoda u EU-u od 1. siječnja do 31. prosinca 2021.
Uzorak se sastojao od tri proizvođača iz Unije.
Proizvođači iz Unije u uzorku činili su približno 41 % procijenjenog ukupnog obujma proizvodnje i 37 % procijenjene prodaje istovjetnog proizvoda u Uniji.
Komisija je pozvala zainteresirane strane da dostave primjedbe o privremenom uzorku.
Nije zaprimljena nijedna primjedba o privremenom uzorku i stoga je taj uzorak potvrđen.
Uzorak je reprezentativan za industriju Unije.
1.7.3.
Odabir uzorka nepovezanih uvoznika (21)
Kako bi odlučila je li odabir uzorka potreban i, ako jest, kako bi odabrala uzorak, Komisija je od svih poznatih nepovezanih uvoznika zatražila da dostave informacije navedene u Obavijesti o pokretanju postupka.
Međutim, nijedan uvoznik nije surađivao s Komisijom i dostavio zatražene informacije.
1.8.
Upitnici i posjeti radi provjere (22)
Komisija je Vladi Narodne Republike Kine („kineska vlada”) poslala upitnik.
Nije zaprimljen odgovor na upitnik.
(9) https://tron.trade.ec.europa.eu/investigations/case-view?caseId=2616